गोदान दिल्ली , 21 अक्ट'बर : फावखुंगुर सन्जय दत्तनि केन्सार बेराम जानाया मोजां जाबाय । बिनि खाथिनि सोमोन्दो गोनां लोगो आरो ट्रेड एनालिस्ट राज बन्सलआ बे खौरांखौ होदों आरो ककिलाबेन देहा फाहामसालिनि सुलुंआबो बेनि सोमोन्दै फोरमायदों । सन्जय दत्त आरो बिनि बिसि मान्यतायाबो अफिसियेली डिकलेयार खालामनो हागौ । समबारआव 61 बोसोरनि जानाय सन्जुनि पिइटि रिपर्टआ सोराङाव फैदों , जेराव बिनियाव केन्सार फ्रि मोन्नाय जादों । पिइटिखौ स्केन केन्सारनि बयनिखइबो अथेन्टिक नायबिजिरनाय मानिनाय जादों । जेराव मोनथिनाय जायोदि गोहोम गोग्लैनाय सुबुंनाव केन्सार जिबख्रिनि मा थासारि जायो । केन्सार जिबख्रियाव नैथि जिबख्रिनि रुजुनायाव मेटाब'लिक रेटआव बांसिन जायो । केमिकेल एक्टिभिटिनि बे हाइ लेबेलनि जाहोनाव केन्सार जिबख्रिफोरखौ पिइटि स्केनआव जोंनाय महरै नुनो मोनो । बे जाहोननि थाखायनो पिइटि स्केन केन्सारखौ मोनथिनो थाखाय बिहोमा होयो आरो लोगोसेनो केन्सारआ देहायाव बेसेबां गोसारखो बेखौ मोनथिनाय जायो । थांनाय माखासे सान सिगां सन्जय दत्तआ मोनसे भिडियआव गिबि खेब गावनि बेरामनि सोमोन्दै बाथ्रा फोरमायदोंमोन । मुंदांखां हेयार स्टाइलिस्ट अलीम हाकिमआ गावनि ससियेल मिडिया पेजआव सन्जय दत्तनि भिडियखौ सेयार खालामदोंमोन । बेवहाय सन्जय दत्तआ अलीमजों साफ्रोमखौबो सिनायथि होदोंमोन आरो गावनि खर'आव जानाय दागोखौ दिन्थिनानै बुंदोंमोन , जुदि नोंथाङा बेखौ नुयोब्ला मोनथिगोनदि बेयो आंनि जिउनि बावैसो समाव जानाय दागो , नाथाय आं बेखौ फेजेनगोन । आं थाबैनो केन्सारजों देरहागोन । 
केन्सार बेरामखौ फेजेनबाय सन्जय दत्तआ